Gestur á sótthvarnarhótelinu við Þórunnartún greindist með COVID-19 á landamærunum í gær og verður fluttur. Ekki þarf að gripa til ráðstafana vegna annarra gesta þess vegna.
Rúmlega 120 manns dvöldu á Fosshóteli Reykjavík í nótt sem breytt hefur verið í sóttkvíarhótel, það er nokkru færra en búist hafði verið við.
Það eina sem var svona aðeins að stríða okkur var farþegalistarnir, að fá þá rétta til okkar, það er nú verið að vinna í því að laga það þannig að það verður vonandi komið í lag áður en næstu vélar koma. En þetta er mun minna af fólki en búist var við í upphafi.
Segir Gylfi Þór Þorsteinsson umsjónarmaður farsóttahúss og sóttkvíarhótela. Von er á þremur vélum í dag þar af einni frá svæði sem skilgreint er sem dökkrautt og því áhættusvæði, en einnig þurfi að kanna betur hvaðan farþegar hinna vélanna komi. Einn þeirra sem komu á hótelið í gær hefur greinst með COVID-19.
Já, það var einn sem var að greinast sem hafði komið í gær þannig að viðkomandi verður núna fluttur í einangrun í farsóttahúsinu á Rauðarárstíg. Sem betur fer hafa það ekki verið fleiri en þetta kannski sýnir það að við náðum að grípa þann einstakling strax og einangra strax.
Gylfi Þór segir að ekki þurfi að grípa til sérstakra ráðstafana gagnvart öðrum gestum vegna þessa því öryggi þeirra hafi verið tryggt strax við komuna. Fólkið þarf að dvelja í sóttkví í fimmdaga milli skimana, en að sögn Gylfa Þórs mun fólk geta farið út undir bert loft en verið sé að útfæra fyrirkomulagið á því, þannig að smitvarna sé gætt.
Við erum að vinna í því núna og það verður vonandi á næstu klukkutímum útskýrt nánar fyrir gestunum hvernig útivist verður háttað.
Þá geti reykingafólk reykt inni á herbergi, en mælst til að það geri það út um gluggann. Það getur eflaust reynt á fólk að vera lokað langtímum saman inni á hótelherbergi, en Gylfi segir að fólki standi til boða stuðningur.
Við erum bæði í samvinnu við geðdeild, sálfræðinga, fíknigeðdeild, við erum í góðu samstarfi við læknavaktina, þannig að það er alveg sama hvað kemur upp, við ættum að geta leyst það hratt og vel.
Einn gestur á sóttkvíarhótelinu í Þórunnartúni greindist með COVID-19 á landamærunum og verður fluttur á farsóttahótelið á Rauðarárstíg. Von er á þremur flugvélum til landsins í dag, einni frá dökkrauðu svæði. Þrjú kórónuveirusmit greindust innanlands í gær og voru allir í sóttkví. 